31987D0309
L 155/26
JURNALUL OFÍCIAL AL UNIUNII EUROPENE
DECIZIA COMISIEI
din 2 iunie 1987
de autorizare a tipăririi de neșters a indicațiilor prescrise pe ambalajele semințelor din anumite specii de plante furajere
(87/309/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 66/401/CEE a Consiliului din 14 iunie 1966 privind comercializarea semințelor de plante furajere (1), astfel cum a fost modificată ultima dată prin Directiva 87/120/CEE (2) a Comisiei, în special articolul 10 alineatul (1) litera (a) ultima teză,
întrucât, în principiu, semințele de plante furajere nu pot fi comercializate decât în cazul în care ambalajele lor sunt prevăzute cu o etichetă oficială în conformitate cu dispozițiile Directivei 66/401/CEE;
întrucât Comisia, prin Decizia 80/755/CEE (3), a autorizat, în ceea ce privește semințele de cereale, tipărirea de neșters a indicațiilor prescrise pe ambalaj, după modelul etichetei, în anumite condiții care asigură responsabilitatea autorității de certificare;
întrucât acest sistem s-a dovedit util;
întrucât în prezent este de dorit ca o astfel de autorizație să fie acordată, în aceleași condiții, pentru semințele de mazăre de câmp și de bob;
întrucât măsurile prevăzute de prezenta decizie sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTA DECIZIE:
Articolul 1
(1) Statele membre sunt autorizate, în condițiile stabilite la alineatul (2), să prevadă tipărirea de neșters, sub control oficial, a indicațiilor prescrise pe ambalajele semințelor de mazăre de câmp și de bob din categoriile „semințe de bază” și „semințe certificate”.
(2) Pentru autorizația prevăzută la alineatul (1), se aplică următoarele condiții:
(a)
indicațiile prescrise sunt imprimate sau ștampilate pe ambalaj astfel încât să nu poată fi șterse;
(b)
dispozitivul și culoarea tipăriturii sau a ștampilei sunt în conformitate cu modelul etichetei utilizate în statul membru în cauză;
(c)
dintre indicațiile prescrise, cel puțin cele prevăzute în anexa IV partea A litera (a) punctele 3, 3a și 6 la Directiva 66/401/CEE sunt tipărite sau ștampilate când se efectuează prelevarea de probe în temeiul dispozițiilor articolului 7 alineatul (2) din directiva menționată anterior, această tipărire sau ștampilare fiind efectuată oficial sau sub control oficial;
(d)
pe lângă indicațiile prescrise, fiecare ambalaj poartă un număr de ordine individual atribuit oficial, care a fost tipărit sau ștampilat pe ambalaj, astfel încât să nu poată fi șters, de către întreprinderea care imprimă ambalajele; aceasta informează autoritatea de certificare cu privire la numărul de ambalaje distribuite, inclusiv numerele lor de ordine;
(e)
autoritatea de certificare ține o contabilitate privind cantitatea de semințe marcate astfel, inclusiv numărul și conținutul ambalajelor fiecărui lot, precum și numerele de ordine menționate la punctul (d);
(f)
contabilitatea producătorului face obiectul controlului autorității de certificare.
Articolul 2
Comisiei îi sunt comunicate de către statele membre condițiile în care se folosesc de autorizația prevăzută la articolul 1. Comisia informează celelalte state cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 2 iunie 1987.